Lieta C-276/07

Nancy Delay

pret

Università degli studi di Firenze u.c.

(Corte d’appello di Firenze lūgums sniegt prejudiciālu nolēmumu)

“Darba ņēmēju brīva pārvietošanās — Diskriminācija pilsonības dēļ — “Apmaiņas lektoru” kategorija — Bijušie svešvalodas lektori — Iegūto tiesību atzīšana”

Tiesas (septītā palāta) 2008. gada 15. maija spriedums I - 3638

Sprieduma kopsavilkums

Personu brīva pārvietošanās – Darba ņēmēji – Vienlīdzīga attieksme – Nodarbinātības nosacījumi

(EKL 39. panta 2. punkts)

Saskaņā ar EKL 39. panta 2. punktu darba ņēmēju brīva pārvietošanās nozīmē, ka tiek novērsta jebkāda dalībvalstu darba ņēmēju diskriminācija pilsonības dēļ attiecībā uz nodarbinātību, darba samaksu un citiem darba nosacījumiem. Vienlīdzīgas attieksmes princips, kurš tieši noteikts EKL 39. pantā, paredz, ka līdzīgas situācijas nevar tikt aplūkotas atšķirīgi un dažādas situācijas nevar tikt aplūkotas vienādi, ja vien tādai pieejai nav objektīva pamatojuma.

Šajā sakarā ir jānorāda, ka gadījumā, ja atbilstoši valsts tiesiskajam regulējumam valsts darba ņēmēju karjeras attīstība no darba samaksas, darba stāža un darba devēja veikto iemaksu sociālā nodrošinājuma sistēmā aspekta tiek ņemta vērā, sākot no to pirmās nodarbinātības dienas, tad bijušajiem svešvalodas lektoriem, kuriem tā ir dzimtā valoda un kuri kļuvuši par lingvistiskajiem līdzstrādniekiem, arī ir jāsaņem līdzīga atzīšana, sākot no to pirmās nodarbinātības dienas.

Gadījumā, ja šāda valsts tiesiskā regulējuma piemērošanas valsts darba ņēmējiem nosacījums ir darba tiesisko attiecību starp darba devēju un darba ņēmēju turpināšanās, valsts tiesai, kas vienīgā ir kompetenta izvērtēt faktus un interpretēt valsts tiesību aktus, ir jāizvērtē, vai pastāv turpinātība starp apmaiņas lektora funkcijām un tām funkcijām, ko veic lingvistiskais līdzstrādnieks. Veicot šo izvērtējumu, valsts tiesai ir jāpārbauda, pirmkārt, vai apmaiņas lektoru un lingvistisko līdzstrādnieku veiktajai profesionālajai darbībai ir viens un tas pats funkcionālais saturs, tostarp ņemot vērā svešvalodu kursiem noteiktos pedagoģiskos parametrus, kā arī studentu zināšanu līmeņa attīstību, un, otrkārt, — vai abi attiecīgie funkciju veidi nodrošina vienas un tās pašas mācību vajadzības. Gadījumā, ja iesniedzējtiesa konstatētu, ka, neraugoties uz darba tiesisko attiecību ar darba devēju īslaicīgo pārtraukumu, šāda turpinātība pastāv, būtu jāpārbauda, vai valsts darba ņēmējam, kas atrodas salīdzināmā situācijā, tiktu atzītas tiesības, kas iegūtas, sākot no pirmās nodarbinātības dienas. Šajā sakarā ir jāuzsver, ka vienīgi uz tiesisko režīmu būtību un nevis formu vērsta pārbaude ļautu noteikt, vai to faktiskā piemērošana dažādām darba ņēmēju kategorijām, kas atrodas salīdzināmās juridiskajās situācijās, var radīt situācijas, kas ir saderīgas vai, tieši pretēji, — nesaderīgas ar diskriminācijas pilsonības dēļ aizlieguma pamatprincipu.

Līdz ar to EKL 39. panta 2. punkts nepieļauj, ka, aizstājot apmaiņas lektora darba līgumu, kas noslēgts uz noteiktu laiku, ar dzimtās valodas lingvistiskā līdzstrādnieka un eksperta darba līgumu uz nenoteiktu laiku, personai, kas atrodas iepriekš aprakstītajā situācijā, var tikt atteikta tās to tiesību atzīšana, kas iegūtas, sākot no pirmās nodarbinātības dienas, ar no tā izrietošajām sekām attiecībā uz darba samaksu, darba stāža ņemšanu vērā un darba devēja veiktajām iemaksām sociālā nodrošinājuma sistēmā, ja valsts darba ņēmējam, kurš atrodas salīdzināmā situācijā, šāda atzīšana tiek nodrošināta, kas ir jāpārbauda attiecīgajai valsts tiesai.

(sal. ar 18., 19., 23., 24. un 26.–30. punktu un rezolutīvo daļu)